钦定古今图书集成/明伦汇编/官常典/第585卷 > 《投西边节度使启》顾云
## 钦定古今图书集成/明伦汇编/官常典/第585卷 > 《投西边节度使启》顾云

某启：某闻天列将星，国分戎律。必命英杰，以专统临。
故入则掌骁卫而主亲兵，为王心膂；出则驱隼旟而
驾熊轼。分国土田，苟非敌号万人，谋通七德，孰副拥
旌之选，仍当注意之求。伏以尚书勇冠山西，声闻陇
右。九天九地之法，夜受于神姝；金箱金柜之书，晓传
于灵叟。故得拔剑龙吼，弯弧雁惊。使夷落无喧，干戈
尽偃。边烽息焰，塞柝沉声。为天子之长城，断匈奴之
右臂。加以文通三变，学洞九流。郭璞神毫，每通于梦
想；罗含彩羽，素贮于心诚。时或月满青楼，风清画阁。
谢元晖之理郡，不废讴吟；杜元凯之御戎，何妨讲读。
而又政惟师古，恩切字人，利刄一挥，乱绳皆理。伫见
凤衔仙诏，豹制牙旗。长驱十乘之骁雄，福致一方之
黎庶。遐瞻宠渥，不越秋冬。某稷下儒生，天涯客子，远
携书剑，来拜斾旗。识马援之须眉，见太初之礼乐。频
叨前席，屡听元谈。忧一夫不济其生，耻一物不得其
所。义形颜色，煦发襟灵。因敢𫌨缕血诚，轻尘藻鉴。必
希恩察，少赐知怜。某射鹄无功，亡羊有恨。娄敬之衣
裘屡敝，张仪之颊舌何为。至于草织衡门，雪封陋巷，
蛙鸣灶底，鱼跃釜中。然犹讲树未休，书筠不已。潜修
此道，以俟明时。春初将谒朱门，卜行上国，蓍言利见，
龟告协从。径趋沙漠而来，直指旌旗之下。尽披肝膈，
布在笺毫。事逼丹诚，言多直致。志同邻女，止希苏代
之馀光；身类鲋鱼，惟冀庄周之一勺。干犯清重，无任兢惶。谨启。